L 231/210
RO
Jurnalul Oficial al Uniunii Europene
20.9.2023
II.
Gestionarea cu prioritate a sesizărilor și realizarea investigațiilor Astfel cum am procedat în temeiul Cadrului privind sfera de siguranță UE-SUA și al Cadrului privind Scutul de confidențialitate UE-SUA, FTC se angajează să acorde prioritate sesizărilor referitoare la principiile CCD UE-SUA transmise de Departamentul Comerțului și statele membre ale UE.
De asemenea, vom acorda prioritate examinării sesizărilor în ceea ce privește nerespectarea principiilor CCD UE-SUA transmise de organizații de autoreglementare în domeniul protecției vieții private și de alte organisme independente de soluționare a litigiilor.
Pentru a facilita sesizările în temeiul CCD UE-SUA de la statele membre ale UE, FTC a creat un proces de sesizare standard și a oferit orientări pentru statele membre cu privire la tipul de informații care ar sprijini cel mai mult FTC în investigația sa în legătură cu o sesizare.
Ca parte a acestui efort, FTC a desemnat un punct de contact în cadrul agenției pentru sesizările primite de la statele membre ale UE.
Este foarte util ca autoritatea de trimitere să fi efectuat o investigație preliminară în legătură cu presupusa încălcare și să poată coopera cu FTC în cadrul unei investigații.
După primirea unei sesizări din partea Departamentului Comerțului, a unui stat membru al UE, a unui organism de autoreglementare sau a unui alt organism independent de soluționare a litigiilor, FTC poate lua o serie de măsuri pentru a soluționa aspectele invocate.
De exemplu, se pot revizui politicile de confidențialitate ale organizației, se pot obțin informații suplimentare direct de la organizație sau de la părți terțe, se poate asigura o monitorizare împreună cu entitatea de trimitere, se poate evalua dacă există mai multe încălcări sau un număr semnificativ de consumatori afectați, se poate determina dacă sesizarea implică aspecte ce țin de competența Departamentul Comerțului, se poate evalua dacă ar fi utile eforturi suplimentare pentru informarea participanților pe piață și, după caz, se poate iniția o procedură de asigurare a respectării legii.
În plus față de gestionarea cu prioritate a sesizărilor referitoare la principiile CCD UE-SUA transmise de Departamentul Comerțului, statele membre ale UE și organizațiile de autoreglementare în domeniul protecției vieții private sau de alte organisme independente de soluționare a litigiilor (13), FTC va continua să investigheze încălcări ale principiilor CCD UE-SUA din proprie inițiativă, după caz, prin utilizarea unei serii de instrumente.
În cadrul programului FTC de investigare a aspectelor legate de protecția vieții private și de securitate care implică organizații comerciale, agenția a examinat în mod regulat dacă entitatea în cauză a emis declarații privind Scutul de confidențialitate UE-SUA.
Dacă entitatea a emis astfel de declarații și investigația a scos la iveală încălcări clare ale principiilor Scutului de confidențialitate, FTC a inclus în acțiunile sale de asigurare a respectării legii acuzații de încălcări ale Scutului de confidențialitate UE-SUA.
Vom continua această abordare proactivă și în prezent în ceea ce privește CCD UE-SUA.
III.
Solicitarea și monitorizarea ordinelor FTC își afirmă, de asemenea, angajamentul de a solicita și monitoriza ordinele de asigurare a respectării legii pentru a asigura respectarea principiilor CCD UE-SUA.
Vom impune respectarea principiilor CCD UE-SUA prin diverse dispoziții reparatorii corespunzătoare în ordine viitoare ale FTC care vizează principiile CCD UE-SUA.
Încălcările ordinelor administrative ale FTC pot conduce la sancțiuni civile de până la 50 120 USD pentru fiecare încălcare sau 50 120 USD pe zi pentru o încălcare persistentă (14), care, în cazul practicilor care afectează mulți consumatori, se pot ridica la milioane de dolari.
De asemenea, fiecare ordonanță prin consimțământ conține dispoziții de raportare și de conformitate.
Entitățile vizate de un ordin trebuie să păstreze documentele care le demonstrează conformitatea timp de un anumit număr de ani.
Ordinele trebuie, de asemenea, să fie transmise angajaților responsabili pentru asigurarea conformității cu acestea.
FTC monitorizează sistematic respectarea ordinelor care vizează principiile Scutului de confidențialitate UE-SUA, astfel cum procedează în cazul tuturor ordinelor sale, și întreprinde acțiuni de asigurare a respectării acestora în situațiile necesare (15).
Este important de menționat că ordinele FTC vor continua să protejeze toți consumatorii din întreaga lume care interacționează cu o întreprindere din SUA, și nu doar consumatorii care au depus plângeri.
În sfârșit, FTC va menține o listă online a societăților care fac obiectul ordinelor obținute în legătură cu asigurarea respectării principiilor CCD UE-SUA (16).
(13) Deși FTC nu soluționează sau mediază plângeri ale consumatorilor individuali, FTC afirmă că va acorda prioritate sesizărilor legate de principiile CCD UE-SUA primite din partea APD din UE.
De asemenea, FTC utilizează plângerile din baza de date Consumer Sentinel, care poate fi accesată de un număr mare de alte agenții de aplicare a legii, pentru a identifica tendințele, pentru a stabili prioritățile în materie de asigurare a respectării legii și pentru a identifica posibilele obiective de investigare.
Persoanele din UE pot utiliza același sistem de plângeri de care dispun consumatorii din SUA pentru a depune o plângere la FTC, disponibil la adresa https://reportfraud.
ftc.gov/.
Cu toate acestea, pentru plângerile individuale în temeiul principiilor CCD UE-SUA, ar putea fi mai util pentru persoanele din UE să depună plângeri la APD a statului lor membru sau la organismul independent de soluționare a litigiilor.
(14) Titlul 15 articolul 45 litera (m) din U.S.C., titlul 16 secțiunea 1.98 din CFR.
Această sumă este ajustată periodic în funcție de inflație.
(15) Anul trecut, FTC a votat pentru simplificarea procesului de investigare în cazul recidivelor.
A se vedea comunicatul de presă al Comisiei Federale pentru Comerț privind autorizarea de către FTC a investigațiilor privind principalele priorități în materie de asigurare a respectării legii (1 iulie 2021), https://www.ftc.gov/news-events/news/press-releases/2021/07/ftc-authorizes-investigations-keyenforcement-priorities.
(16) Cf.
FTC, Scutul de confidențialitate, https://www.ftc.gov/business-guidance/privacy-security/privacy-shield.